འོ་ན།བྱམས་དང་སྙིང་རྗེ།ལྷག་བསམ་སོགས་ཀྱིས་ཞི་བདེ་ལ་ཕན་ཐོགས་ཚུལ་ཇི་ལྟར་ཡིན་སྙམ་ན།དཔེར་མཚོན་པ་ཞིག་ཞུ་བར་བྱ་སྟེ།སྲོག་ལྡན་གྲོག་འབུ་ཡན་ཆོད་ཀྱང་བདེ་བར་འགོད་འདོད་དང་སྡུག་བསྔལ་ལས་བསྒྲལ་འདོད་ཀྱི་བསམ་པ་བཅོས་མིན་སྐྱེས་ན་དེ་ལ་གནོད་པའི་སྐབས་མེད་ཅིང་།གང་ལྕོགས་ཅི་ནུས་ཀྱིས་ཕན་བདེ་བསྐྲུན་པར་འབད་པས་དེའི་སྲོག་དང་དེའི་བདེ་སྐྱིད་སོགས་ཧ་ཅང་སྣང་ཆེན་དུ་བརྩིས་ནས་དམིགས་བསལ་གྱིས་ཞབས་འདེགས་ཞུ་བ་བཞིན།སྲོག་ལྡན་སུ་འདྲ་ཞིག་ལ་དེ་ལྟ་བུའི་ཕན་སེམས་རེ་སྐྱེས་ན་དེ་ནི་ཞི་བདེ་ཡི་སྒོ་མོ་ཕྱེ་བ་ཡིན་ཏེ།ཞི་བདེ་ཞེས་པའང་།ཐོག་མ་སེམས་ཅན་སྒེར་ཕན་ཚུན་དང་།དེ་ནས་ཁྱིམ་ཚང་།ཁྱིམ་ཚང་ནས་ལས་ཁུངས་དང་ཚན་པ།དེ་ནས་རྒྱལ་ཁབ།དེ་ནས་འཛམ་གླིང་སྤྱི་ཡོངས་ལ་ཁྱབ་འགྲོ་བ་ལས།ཐོག་མ་ཉིད་ནས་འཛམ་གླིང་ཡོངས་ཁྱབ་རང་བཞིན་གྱི་ཞི་བདེ་སུས་ཀྱང་བསྐྲུན་ཐུབ་ཀྱི་མེད་པ་ཡིན།བྱམས་དང་སྙིང་རྗེས་སྒེར་རེ་རེ་ནས་མཐར་འཛམ་གླིང་རང་བཞིན་ཅན་གྱི་ཞི་བདེ་ཞིག་བསྐྲུན་པར་ནུས་ཤུགས་ཕུན་སུམ་ཚོགས་པ་བཏོན་ཡོད།འཛམ་གླིང་ཞི་བདེ་ཡོང་བར་བྱམས་དང་སྙིང་རྗེ་ནི་ཧ་ཅང་གལ་ཆེ་ལ།དེ་ལས་ཀྱང་།ལྷག་བསམ་གྱི་སེམས་འདི་མཐོ་སློབ་དཔོན་དང་འགོ་འཁྲིད།བར་གཞུང་ཞབས་པ་དང་ངལ་ནུས་པ།འོག་མང་ཚོགས་དང་སློབ་མ་ཡན་ཆོད་ཆ་ཚང་ལ་ལྷག་བསམ་མེད་ན་འཇོན་ནུས་ག་ཚོད་ཆེ་ཡང་།སྟོང་པར་སྨྲ་བའི་གནས་ལུགས་དེ་སྤྱི་ཚོགས་ཀྱི་ཁྲོད་དུ་ཁྱབ་འདལ་རང་བཞིན་དུ་ཡོད་ལ།དོན་ལ་ཡང་དེ་ལྟར་ཡིན་པ་ཤིན་ཏུ་བདེན།འཇོན་ནུས་ཇི་ཙམ་ཡོད་ཀྱང་གཞན་ཕན་ཀྱི་བྱ་བ་དག་རང་གིས་ཁུར་དུ་ལེན་པའི་བསམ་པ་མེད་ན་ཕན་བདེའི་བྱ་བ་དང་དུ་མི་ལེན་ཞིང་།དེ་དང་དུ་མ་བླངས་ན།ནུས་ཤུགས་ཡོད་རྒུ་ཤིང་བཟང་པགས་རུལ་དུ་འགྲོ་བ་ལས་འོས་གཞན་མེད་པས་ལྷག་པའི་བསམ་པ་དེ་ཡར་རྒྱས་དང་ཕན་བདེ་མ་ལུས་པའི་ལུས་ཟུངས་ལྟ་བུ་ཡིན་པའི་ངེས་ཤེས་ཤིག་བཙན་གྱིས་མ་བསམ་ཡང་ངང་གིས་གོ་འགྲོ་བ་ཞིག་ཡོང་གི་འདུག་ཅེས་དྲང་གཏམ་ཏུ་སྨྲ་བ་ལགསོ།།